Broj: 711-I-660-M-23/22-02-21

Zagreb, 27. siječnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznika Maria Marolin, direktora** **Lokalne razvojne agencije Grada Belišća d.o.o. za poticanje lokalnog razvoja, za davanjem mišljenja Povjerenstva**, na 156. sjednici, održanoj 27. siječnja 2022., daje sljedeće:

**MIŠLJENJE**

1. **Sukladno članku 18. stavku 1. ZSSI-a, obveznik Mario Marolin, direktor trgovačkog društva** **Lokalna razvojna agencija Grada Belišća d.o.o. za poticanje lokalnog razvoja, ne može istovremeno uz obnašanje navedene dužnosti biti član uprave trgovačkog društva u privatnom vlasništvu.**
2. **Sukladno članku 19. stavku 1. ZSSI-a obveznik Mario Marolin, direktor trgovačkog društva Lokalna razvojna agencija Grada Belišća d.o.o. za poticanje lokalnog razvoja za vrijeme obnašanja dužnosti, u obvezi je u trgovačkim društvima u kojima ima 5% i više dionica odnosno udjela u vlasništvu (kapitalu trgovačkog društva) prenijeti svoja upravljačka prava na temelju dionica odnosno udjela u kapitalu društva na drugu osobu, osim na osobe iz članka 5. stavka 1. točke 6. ZSSI-a, ili na posebno tijelo.**
3. **Sukladno članku 20. stavku 1. ZSSI-a, trgovačko društvo u kojem obveznik Mario Marolin ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu.**

Obrazloženje

Zahtjev za davanjem mišljenja Povjerenstva podnio je obveznik Mario Marolin, direktor do 3. lipnja 2021. U knjigama ulazne pošte Povjerenstva zahtjev je zaprimljen 5. siječnja 2022. pod poslovnim brojem 711-U-655-M-23/22-01-1, povodom kojeg se vodi predmet broj M-23/22.

Člankom 3. stavkom 1. podstavkom 40. ZSSI-a propisano je da su da su predsjednici i članovi uprava trgovačkih društava u kojima jedinice lokalne i područne (regionalne) samouprave imaju većinski udio te predsjednici i članovi uprava trgovačkih društava koji su u većinskom vlasništvu trgovačkih društava u kojima većinski udio ima jedinica lokalne i područne (regionalne) samouprave obveznici u smislu navedenog Zakona, stoga je Mario Marolin povodom obnašanja dužnosti direktora Lokalne razvojne agencije Grada Belišća d.o.o. za poticanje lokalnog razvoja dužan postupati sukladno odredbama ZSSI-a.

Člankom 8. stavkom 3. i 4 ZSSI-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznik traži mišljenje Povjerenstva o postojanju sukoba interesa ukoliko je direktor javne tvrtke ali i vlasnik i direktor privatne tvrtke koja ne posluje s pravnim osobama s područja Grada Belišća.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Člankom 19. stavkom 1. ZSSI-a propisano je da će obveznik koji ima 5 % i više dionica odnosno udjela u vlasništvu (kapitalu trgovačkog društva) za vrijeme obnašanja javne dužnosti prenijeti svoja upravljačka prava na temelju udjela u kapitalu društva na drugu osobu, osim na osobe iz članka 5. stavka 1. točke 6. ovoga Zakona, ili na posebno tijelo.

Člankom 5. stavkom 6. ZSSI-a propisano je da su povezane osobe one članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom.

Uvidom u sudski registar nadležnog suda utvrđeno je Mario Marolin jedini član uprave trgovačkog društva Lokalna razvojna agencija Grada Belišća d.o.o. za poticanje lokalnog razvoja, čiji je jedini član Grad Belišće.

Povjerenstvo ističe kako obveznik Mario Marolin nije u sukobu interesa samom činjenicom što, osim obnašanja dužnosti direktora trgovačkog društva Lokalna razvojna agencija Grada Belišća d.o.o. za poticanje lokalnog razvoja, koje je u većinskom vlasništvu Grada Belišća, u svom vlasništvu ima i udjele u privatnom trgovačkom društvu.

Međutim, sukladno odredbi članka 18. stavka 1. ZSSI-a obveznik uz obnašanje dužnosti ne može biti član uprave drugog trgovačkog društva te stoga isti tijekom obnašanja dužnosti direktora trgovačkog društva Lokalna razvojna agencija Grada Belišća d.o.o. za poticanje lokalnog razvoja ne može obnašati funkciju direktora privatnog (ili bilo kojeg drugog) trgovačkog društava.

Nadalje, Povjerenstvo ističe da je obveznik, sukladno članku 19. stavku 1. ZSSI-a, dužan prenijeti upravljačka prava nad navedenim trgovačkim društvima, ukoliko u istima ima više od 5% udjela u vlasništvu.

Povjerenstvo ukazuje obvezniku da upravljačka prava može prenijeti na bilo koju drugu osobu, osim članova obitelji i povezanih osoba u smislu članka 5. stavka 6. ZSSI-a.

Člankom 20. stavkom 1. ZSSI-a propisano je da poslovni subjekt u kojem obveznik ima 5 % ili više udjela u vlasništvu ne može stupiti u poslovni odnos s tijelom javne vlasti u kojem obveznik obnaša dužnost niti smije biti član zajednice ponuditelja ili podisporučitelj u tom poslovnom odnosu pa, ukoliko obveznik Mario Marolin ima 5 % i više udjela u vlasništvu poslovnog subjekta, dužan je pridržavati se ove odredbe jer bi u protivnom pravni poslovi odnosno pravni akti koji su sklopljeni imali za posljedicu ništetnost kao i povredu ZSSI-a.

Nadalje, nema zapreke da poslovni subjekt u vlasništvu obveznika stupa u poslovne odnose s drugim pravnim osobama s područja Grada Belišća poštujući pri tome odredbe ZSSI-a ovisno o konkretnoj činjeničnoj situaciji.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Mario Marolin, elektroničkom dostavom
2. Objava na internetskoj stranici Povjerenstva
3. Pismohrana